Clauzele abuzive sunt acele dispoziții din contract care nu au fost negociate și îi pot impune clientului obligații care îi prejudiciază interesele și îl pun în dezavantaj.
Exemplu de clauză abuzivă oferit de Organizația Națională pentru Protecția Consumatorilor InfoCons: Contractul de credit cu banca prevede o dobândă de 5%. După un an, constaţi că aceasta a crescut cu un punct procentual. Solicitând explicaţii, afli că o clauză contractuală dă dreptul băncii de a modifica dobânda în funcţie de evoluţia pieţei. Această clauză poate fi considerată abuzivă, pentru că este prea generală şi lasă la bunul plac al comerciantului motivele pentru care urmează să modifice costurile creditului.